'Døden er kun et øjeblik' af Lisa Holmfjord om mænds vold mod kvinder
Hold vejret! Psykologisk thriller om mænds vold mod kvinder
Mød forfatterdebutanten Lisa Holmfjord, som har skrevet thrilleren ‘Døden er kun et øjeblik’. Bogen er baseret på hendes mangeårige virke som direktør for Dansk Kvindesamfunds Krisecenter, og det indblik hun der har fået i vold på kvinder. Lisa Holmfjord fortæller at, “Det, der sker i historien, er fiktion, men i høj grad realistisk, selvom man ikke skulle tro det.” Dyk ned i den psykologiske thriller om løgne, intriger og mænds vold mod kvinder.
I thrilleren ‘Døden er kun et øjeblik’ møder vi Esther, som er flygtet fra sin voldelige mand Andreas. Hun er flygtet hjemmefra og har søgt ly på et krisecenter efter voldesomme overgreb. Hun drikker, har psykiske problemer og kommer dårligt ud af det med de andre kvinder.
Esther frygter den dag, hvor Andreas modtager skilsmissepapirerne, for hun ved, at han aldrig vil give slip på hende. En morgen på krisecenteret forsvinder Esther. Hvor er hun nu?
Lyt til ‘Døden er kun et øjeblik’, indlæst af Grete Tulinius.
Læs også: forfatterportrættet om Walther Reberniks debutroman ‘Jæger’.
Alt er fiktion, men alt kan ske i virkeligheden
Lisa Holmfjord fortæller, at “alt i bogen er fantasi, selvom alt kan ske i virkeligheden. Faktisk overgår virkeligheden ofte fantasien, når kvinderne på krisecentrene beretter om deres oplevelser.” Hør Lisa Holmfjord tale om ‘Døden er kun et øjeblik’.
Lisa holmfjord, Direktør for Dansk Kvindesamfunds Krisecentre, om ‘Døden er kun et øjeblik’
Lær Lisa Holmfjord at kende
Lisa Holmfjord har siden 2015 været direktør for Dansk Kvindesamfunds krisecentre. Hun er uddannet socialrådgiver og er tidligere krisecenterleder i Dannerhuset og frivilligkoordinator hos Børns Vilkår.
Lisa Holmfjord fortæller, “jeg har altid har elsket at skabe fortællinger og har på en eller måde altid betragtet mig selv som forfatter – også før jeg kunne læse og skrive, for dengang tegnede jeg bare historierne.”
Hun fik idéen til ‘Døden er kun et øjeblik’, da hun arbejdede i Dannerhusets krisecenter. Det er også her handlingen foregår, som giver et indblik i hverdagen og stemningen på et krisecenter. Thrilleren er baseret på de sidste tyve år, hvor Lisa Holmfjords har talt med hundredevis af voldsramte kvinder.
Interview med Lisa Holmfjord
Kom med bag thrilleren ‘Døden er kun et øjeblik’ i vores interview med Lisa Holmfjord. Her kan du også læse, at der er planer om en 2’er.
Hvad var det sværeste ved at skrive bogen?
“At finde tid til at skrive. Når jeg ikke har en deadline, er det alt for nemt for mig at udskyde opgaven og overbevise mig selv om at det er bedre at udføre den i morgen i stedet for. Det er fantastisk at skrive, men vejen hen til tastaturet kan være svær. Især fordi mit liv er fyldt med tusind deadlines, der skal overholdes. Det var først da jeg skrev kontrakt med Gyldendal – og dermed havde en deadline, at manuskriptet fik førsteprioritet.”
Du har oplevet mange hårde episoder gennem dine 20 års arbejde på krisecenter. Har det kun hårdt, eller har du også oplevet håb og positive forandringer?
“Et kvindekrisecenter er på mange måder et hårdt sted, men det er også et sted der emmer af håb og positiv forandring. Kvinderne har barske og uværdige oplevelser med i bagagen, når de banker på. Men de går ind ad døren med en beslutning om at komme væk fra den mand eller familie, som har gjort dem ondt. Og en sådan beslutning er, på trods af kvindens angst for repressalier fra voldsudøveren, altid fuld af håb. Vi møder derfor kvinderne et sted i livet, hvor vi kan være med til at støtte dem i at få deres drøm om en bedre fremtid til at gå i opfyldelse.”
Hvordan blev hovedpersonen, Esther, til?
“Hun er skabt på baggrund af de utallige kvinder der gennem de sidste 20 år har delt deres vrede, angst, glæde og drømme med mig. Og så har jeg bevidst valgt at Esther er fra overklassen, fordi vold mod kvinder eksisterer alle vegne. Men vi har en tendens til at skabe et indre billede af at den oftest foregår i de nederste samfundslag.”
Du har skrevet, at du i lang tid har tænkt på at skrive denne bog. Hvorfor blev det nu?
“Jeg begyndte på bogen for længe siden, og den lå færdig en del år før Gyldendal antog den.”
Hvad håber du på, at læseren får ud af bogen?
“Romanen er en slags genrehybrid. Det er en socialpsykologisk fortælling med et samfundskritisk blik på mænds vold mod kvinder. Samtidigt er det en spændingsroman – en thriller, hvis fornemmeste opgave er at underholde. Jeg håber, at læseren lader sig rive med fra første til sidste side, og efter endt læsning har fået ny indsigt om partnervold, som sidegevinst.”
Hvornår kan vi forvente en 2’er? (Kan du løfte lidt af sløret?)
“Går alt som planlagt skal den udgives efteråret 2021. Layla bliver den gennemgående hovedperson. Resten er en hemmelighed.”
Anmeldelser af Døden er kun et øjeblik
“Det er en rigtig page-turner hvor du lige skal læse et enkelt kapitel mere – og så lige ét til.”
“En vedkommende, spændende og velskrevet roman.”
Læs også: Gretelise Holms anmeldelse af ”Døden er kun et øjeblik i POV international.
Lisa Holmfjord har planer om at udgive flere thrillere – vi glæder os!
Læs mere på lisaholmfjord.dk
Læs også: De 10 mest populære thrillere.